มันนี่ทูเดย์
เห่อรางวัล 3 ตัวหน้าแม่ค้าขายหวยแพง
2 ก.ย. 2558

เห่อรางวัล 3 ตัวหน้าแม่ค้าขายหวยแพง 
บรรยากาศการจำหน่ายสลากกินแบ่งรัฐบาลงวดวันที่ 1 ก.ย. พบว่า ยังมีการขายเกินราคาตั้งแต่ 85-90 บาท โดยผู้ค้ารายย่อยอ้างว่ารับสลากมาในราคาต้นทุนที่ 77-80 บาท
ด้าน พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล กล่าวว่า ประชาชนและผู้ค้าสลากต่างตื่นตัวและให้ความสนใจการออกรางวัลเลขหน้า 3 ตัวในงวดแรกที่ออกวันที่ 1 ก.ย. และมีความต้องการมากขึ้น ทำให้ราคาสลากบางพื้นที่ปรับสูงขึ้น แต่เชื่อว่าเมื่อออกรางวัลเลขหน้า 3 ตัวระยะหนึ่ง ราคาสลากจะกลับเข้าสู่ภาวะปกติ 
ทั้งนี้ ได้รับรายงานว่ามีประชาชนร้องเรียนปัญหาการขายสลากเกินราคาวันละ 10 ราย จึงได้แจ้งเจ้าหน้าที่ตำรวจในพื้นที่ตรวจสอบและดำเนินคดีกับทุกราย โดยการประชุมคณะกรรมการฯ วันที่ 2 ก.ย.นี้ จะมีการสรุปแผนงานระยะที่ 2 เกี่ยวกับมาตรการการแก้ไขปัญหาราคาสลากเกินราคาออกมา ทั้งเรื่องการจัดสรรโควตาและการรับสลากไปขายต่อของผู้ค้าส่ง เชื่อว่าจะทำให้ราคาสลากปรับลดลงมาที่ 80 บาท จากปัจจุบันที่ผู้ค้าส่งขายให้ผู้ค้ารายย่อยใบละ 77-78 บาท 
สถาบันคุ้มครองเงินฝากย้ายที่ทำการ
สถาบันคุ้มครองเงินฝาก (สคฝ.) แจ้งว่า ตั้งแต่วันที่ 28 ก.ย. 2558 สคฝ.จะย้ายที่ทำการจากเดิม อาคารอีสท์วอเตอร์ ชั้น 17-18 ถนนวิภาวดีรังสิต ไปยังสถานที่ทำการแห่งใหม่ ที่อาคารเอสเจ อินฟินิท วัน บิซิเนส คอมเพล็กซ์ ชั้น 25-27 เลขที่ 349 ถนนวิภาวดีรังสิต